Mette Frederiksen (S), 2013-11-22:
Tak for behandlingen.
Man kan have mange forskellige holdninger til en 2-årig dagpengeperiode.
Man kan også have mange holdninger til, om det var et klogt tidspunkt at lave en 2-årig dagpengeperiode.
Det syntes den tidligere regering det var.
Man kan jo altid teoretisere om, hvordan man gerne vil have et arbejdsmarked til at fungere.
Jeg mener ikke, at der er nogen som helst tvivl om, at den bedste arbejdsmarkedspolitik og den bedste beskæftigelsespolitik er, når vi skaber job; når der er vækst i vores økonomi; og når så mange som overhovedet muligt af den voksne befolkning kan forsørge sig selv og sine.
Men det ændrer jo ikke ved det faktum, at tusindvis af mennesker i starten af det igangværende år, 2013, på samme tidspunkt og flere end nogen sinde før har stået over for et ophør af deres dagpengeret.
Og det er derfor, at regeringen sammen med Enhedslisten har handlet på den situation.
Derfor bliver jeg nødt til at sige – måske også lidt hårdt – at det undrer mig, at de partier, der har ansvaret for dagpengereformen og dermed også bærer en meget stor del af ansvaret for den situation, som mange mennesker står i, viser så lidt vilje til at være med til at løse problemerne og udfordringerne.
For det er jo ikke nok kun at forholde sig teoretisk eller akademisk til situationen på vores arbejdsmarked.
Derfor vil jeg også gerne anholde det, der har været fremført i debatten i dag: at hvis regeringen og Enhedslisten hverken havde valgt at indføre en uddannelsesstøtte eller en efterfølgende arbejdsmarkedsydelse, ville alle de her mennesker være kommet i ordinær beskæftigelse.
Det synspunkt vil jeg gerne anholde, for jeg tror ikke, det er korrekt; jeg tror ikke, det forholder sig sådan.
Hvad bygger jeg det på?
Ganske mange har fortsat ikke arbejde.
Det er den balance, vi hele tiden skal have i vores beskæftigelsespolitik, for sigtet må aldrig være til diskussion: Det er altid bedre at have et arbejde end at blive forsørget.
Selvfølgelig.
Det er altid bedre at opnå en tilknytning til arbejdsmarkedet end at være i både dagpengesystemet og kontanthjælpssystemet.
Og ligegyldigt hvor stædigt vi insisterer på det, skal der også være et socialt sikkerhedsnet, når livet spænder ben; når konjunkturerne er derefter; og når mennesker står i en meget, meget svær situation.
Det er derfor, vi behandler forslaget om en arbejdsmarkedsydelse.
Jeg er selvfølgelig glad for, at vi har et flertal for at kunne gennemføre det her.
Jeg lytter mig til, at der kommer nogle opfølgende spørgsmål fra Dansk Folkeparti i udvalgsarbejdet.
Dem vil jeg se frem til at besvare, og jeg håber selvfølgelig på, at vi kan lokke bare et enkelt borgerligt parti til at stemme for forslaget her.
Jeg må jo indtil videre konstatere, at det eneste parti, der helt sikkert vil være med til at sikre de mange udfaldstruede i dagpengesystemet en fortsat ydelse, er Enhedslisten.
Men mit håb vil være, at med de spørgsmål, der bliver rejst, og de svar, der efterfølgende vil blive givet, kan vi få et enkelt borgerligt parti til at hoppe over midten, sådan at vi er endnu flere til at sikre det her.
Må jeg så ikke igen lige understrege, at det altid er interessant at have både teoretiske og akademiske diskussioner om vores arbejdsmarked, men at det bare ikke er altid, at lærebøgerne holder.
Det gælder, både når vi kigger på incitamenter, og når vi ser på, hvordan tingene har udviklet sig med en 2-årig dagpengeperiode.
Derfor må enhver regering og enhver opposition også kunne forholde sig til, hvordan tingene foregår i virkelighedens verden, og i virkelighedens verden er der ganske mange af dem, der nu har en 2-årig dagpengeperiode, der kommer i arbejde, inden de 2 år er gået – heldigvis, heldigvis.
Det er stadig væk sådan, at næsten halvdelen af vores nyledige er i beskæftigelse, inden der er gået ½ år.
Men det, vi også skal forholde os til i beskæftigelsespolitikken, er jo dem, der ikke kommer i arbejde, inden der er gået ½ år – og dem, der efter 1-1½ år er ude der, hvor tingene begynder at blive rigtig svære, nemlig når man rammes af langtidsledighed.
Og så er der altså en gruppe, der på grund af en meget hård indfasning af dagpengereformen og de almindelige konjunkturelle vilkår ikke er kommet i beskæftigelse, og det er dem, vi ønsker at hjælpe med lovforslaget her.